আমরা সংবাদ সম্মেলনে রাখা তিন নোবেল বিজয়ী নারীর বক্তব্য ও আহ্বানকে যথেষ্ট গুরুত্বপূর্ণ মনে করি। কারণ, এই তিন নারী মোটেও সাধারণ ব্যক্তি নন। তাছাড়া নোবেল বিজয়ী হিসেবে বিভিন্ন রাষ্ট্র ও জাতিসংঘসহ সকল আন্তর্জাতিক সংস্থার সঙ্গে তাদের ঘনিষ্ঠ সম্পর্ক ও যোগাযোগ রয়েছে। সুতরাং তাদের বক্তব্যকে হালকাভাবে নেয়ার সুযোগ নেই। একই কারণে তিন নোবেল বিজয়ী নারীর বক্তব্য ও আহ্বানকে আমরা মিয়ানমারের জন্য অত্যন্ত তাৎপর্যপূর্ণ বার্তা বলে মনে করতে চাই। কারণ, গত বছর ২০১৭ সালের ২৫ আগস্ট থেকে রোহিঙ্গা মুসলিমদের বাংলাদেশে আশ্রয় নেয়া শুরু হওয়ার পর বিভিন্ন রাষ্ট্রের পাশাপাশি জাতিসংঘও বহুবার মিয়ানমারের প্রতি সংকটের সমাধান করার জন্য আহ্বান জানিয়েছে। দেশটিকে কূটনৈতিক পন্থায় চাপও যথেষ্টই দেয়া হয়েছে। কিন্তু মিয়ানমারের পক্ষ থেকে এখনও পর্যন্ত ইতিবাচক সাড়া দেয়া হয়নি।